सरकार और गुर्जर आन्दोनकारियों में सुलह की बातचीत शुरू  
राजस्थान में 14 दिन से जारी गुर्जर आन्दोलन के समाधान के लिए सरकार और आन्दोलनकारियों के बीच तीसरे दौर की बातचीत जयपुर में शुरू हो गई है।
राजस्थान में 14 दिन से जारी गुर्जर आन्दोलन के समाधान के लिए सरकार और आन्दोलनकारियों के बीच तीसरे दौर की बातचीत जयपुर में शुरू हो गई है।  अधिकारिक सूत्रों ने बताया कि गुर्जर आन्दोलन के समाधान के लिए गृह मंत्री शान्ति धारीवाल की अध्यक्षता में गठित तीन मंत्रियों की समिति और गुर्जर आन्दोलनकारियों के 51 सदस्यीय दल के बीच तीसरे दौर की बातचीत देर शाम सचिवालय में शुरू हुई।  सूत्रों के अनुसार सरकार की ओर से धारीवाल के अलावा, उर्जा मंत्री डॉ. जितेन्द्र सिंह, परिवहन मंत्री बृजकिशोर शर्मा शामिल है जबकि गुर्जर प्रतिनिधि मंडल का नेतृत्व सरपंच बंसता बैंसला कर रहे हैं। उन्होंने बताया कि गुर्जर आन्दोलनकारियों के प्रतिनिधिमंडल ने सरकार से बातचीत शुरू करने से पहले डॉ. जितेन्द्र सिंह से भेंट की। उन्होंने बताया कि तीसरा दौर समाप्ति के बाद गुर्जर प्रतिनिधिमंडल सरकार से हुई बातचीत की जानकारी कर्नल किरोड़ी सिंह बैंसला को देगा। इसके बाद कर्नल बैंसला निर्णायक बातचीत के लिए जयपुर आने का फैसला लेंगे।  इस बीच, राज्य मे गुर्जर आरक्षण आन्दोलन का असर भरतपुर जिले के छोकरा रेल फाटक के नजदीक जहां कर्नल किरोड़ी सिंह बैंसला अपने समर्थकों के साथ दिल्ली-मुम्बई रेल मार्ग पर बैठे हैं और इसके अलावा सवाई माधोपुर के मगलारना को छोड़कर अन्य किसी स्थान पर नहीं हैं। दोनों स्थानों को छोड़कर प्रदेश के बाकी हिस्सों में रेल और सड़क यातायात सामान्य रूप से संचालित हो रहा है।